ועדת הפנים ואיכות הסביבה, כנסת 18, פרוטוקול מספר 11, 2009-06-01 11:45

דוד אזולאי: אני פותח את הישיבה.

דוד אזולאי: על סדר-היום: תקנות הבטיחות במקומות ציבוריים (סדרנים באסיפות) (הוראת שעה), התשס"ט-2009.

דוד אזולאי: זהו פרוטוקול מס' 11.

דוד אזולאי: נתבקשנו על-ידי משרד הפנים להאריך את הוראת השעה הזאת, שנדמה לי שפגה אתמול.

דוד אזולאי: רבותי, אני חוזר ואומר: זו לא פעם ראשונה.

דוד אזולאי: יש מספיק זמן, ותמיד זה מגיע בדקה ה-90, ומאלצים אותנו לקיים דיונים.

דוד אזולאי: זה כבר קרה פעם אחת עם המשרד לביטחון פנים, והיום זה קורה עם משרד הפנים.

דוד אזולאי: נאמר: "אין מענישין אלא מזהירין תחילה", ולכן אני מסתפק באזהרה שלהבא הדבר הזה לא יקרה, ואם זה יקרה - אצטרך לדחות דברים אחרים של משרד הפנים שהם לא פחות חשובים.

דרורי שפירא: אני רק רוצה לציין שהפניה למשרד הפנים ממשרדי הממשלה הרלוונטיים גם היתה מאוחרת.

דוד אזולאי: ממי הפניה?

דוד אזולאי: מי זה המשרד הרלוונטי?

דרורי שפירא: משרד הספורט והמשרד לביטחון פנים.

דוד אזולאי: עוד פעם חזרנו למשרד לביטחון פנים?

דוד אזולאי: ! משהו לקוי במחלקה המשפטית בבמשרד לביטחון פנים, ואני מציע שתעשו בדק בית.

דוד אזולאי: כבר בשבוע שעבר הערנו על העניין הזה, וזה קורה בפעם השניה.

רויטל גור: נכון, אבל זה לא אני.

רויטל גור: רק אתקן את משרד הפנים: זו פניה של משרד התרבות והספורט שהוא אחראי על חוק איסור אלימות בספורט.

יעקב אדרי: אחד מגלגל על השני.

אריה ביבי: היושב-ראש, הרי הדברים האלה מגיעים אליך פעם בשנה.

אריה ביבי: האם אי-אפשר לעשות שזה יגיע, נניח, פעם בחמש שנים?

אריה ביבי: אנו יכולים לחסוך את כל זה.

דוד אזולאי: לא.

דוד אזולאי: מה נעשה אנחנו בוועדת הפנים?

דוד אזולאי: האם ניתן להם חמש שנים?

דוד אזולאי: מה פתאום?

דוד אזולאי: רבותי, אני באמת אומר את הדברים ברוח טובה, אבל זה לא מקובל עלינו.

דוד אזולאי: אני חושב שאסור שהדבר הזה יחזור על עצמו.

דוד אזולאי: אני באמת מפנה את תשומת לב המחלקה המשפטית במשרד לביטחון פנים.

רויטל גור: בסדר.

רויטל גור: זו באמת לא היתה פניה שלנו.

דוד אזולאי: קחו זאת לתשומת לבכם.

דוד אזולאי: זו לא פעם ראשונה.

דרורי שפירא: האינטרס והבעייתיות המרכזיים הם של משרד הספורט.

יעקב אדרי: האם זה בגלל שהם לא נמצאים פה?

שלמה סביה: לא.

שלמה סביה: הם נמצאים.

דרורי שפירא: הם נמצאים.

יעקב אדרי: האם המחלקה המשפטית פה?

שלמה סביה: כן.

שלמה סביה: הנציגה תכף היא נכנסת.

שלמה סביה: היא בחוץ.

דוד אזולאי: אבקש מנציגת משרד הפנים, דרורי שפירא, להציג את הבקשה להוראת השעה.

דרורי שפירא: מכוח חוק הבטיחות במקומות ציבוריים יש את תקנות הבטיחות במקומות ציבוריים (סדרנים באסיפות).

דרורי שפירא: לתקנות האלה נכתבה הוראת שעה, שבעצם מגדילה את סמכויות הסדרנים.

דרורי שפירא: במקביל, נושא זה הוסדר בשנת 2008 בחוק האלימות בספורט.

דרורי שפירא: בחוק האלימות בספורט הסדרנים ששם, לעניין ספורט, אמורים להחליף את הסדרנים שבהוראת השעה.

דוד אזולאי: האם אז הוראת השעה בטלה?

דרורי שפירא: כן.

דרורי שפירא: ואז, לא נצטרך להאריך אותה יותר.

דרורי שפירא: זה מה שאמור לקרות עכשיו.

דוד אזולאי: אם יש את חוק הספורט, למה אנו צריכים לדון כרגע בהוראת השעה?

דרורי שפירא: משרד הספורט צריך להסביר את זה.

דרורי שפירא: זה בגלל שהם לא גמרו את ההכשרות שהם צריכים לעשות כדי שיהיו סדרנים מתאימים לפי חוק הספורט.

דובר: עוד לא התחילו.

דרורי שפירא: עוד לא התחילו.

דוד אזולאי: האם אתה נציג משרד המדע והספורט?

שלמה סביה: אני שלמה סביה ממינהל הספורט במשרד התרבות והספורט, ולא במשרד המדע והספורט.

דוד אזולאי: נכון.

דוד אזולאי: עכשיו, פיצלו את זה.

שלמה סביה: למעשה, מאז שחוקק החוק אנו מתמודדים עם: ראשית - נושא ההכשרות, ושנית - הקמת המועצה, כי במסגרת החוק, חוקקו את החוק ולא ניתנה הדעת לכמה אלמנטים נוספים שהחוק נדרש לתת למינהל הספורט כדי לבצע את הדברים האלה כגון: משאבים כספיים, משאבים כל כוח-אדם ובניית תכניות הכשרה.

שלמה סביה: בחודשים האחרונים עסקנו בעיקר בהקמת המועצה למניעת אלימות בספורט, שהחוק חייב אותנו להקימה עד מועד מסויים.

שלמה סביה: התחלנו להתמודד עם נושא הכשרת כוח-האדם.

שלמה סביה: לא אלאה אתכם בכל הנתונים, אבל במסגרת החוק ישנה ארבעה בעלי תפקידים שהחוק החדש מחייב בקיום אירוע ספורט.

שלמה סביה: חלק מההכשרות הללו, חלק מבניית תכניות ההכשרה, מוטלות על המשרד לביטחון פנים אותן הוא בנה והכין עד לפני חודשיים, ומשרד התמ"ת בנושא בטיחות.

שלמה סביה: עלינו הוטל להכין תכנית הכשרה בנושא מנהל אירוע.

שלמה סביה: לנו אין במשרד אגף להכנת תכניות הכשרה, ואנו עומדים בפני יציאה למכרז.

דוד אזולאי: מי אמור לעשות את ההכשרה?

שלמה סביה: אנחנו, המשרד שלנו.

שלמה סביה: המשרד שלנו אמור לעשות את כל ההכשרות, וגם לזה אנו מכינים, ממש בימים אלה, מכרז.

שלמה סביה: אנו יושבים עם איגוד היעל.

שלמה סביה: ישבנו אתם מספר ישיבות.

שלמה סביה: אנו מכינים את המכרז להכשרות בכלל של כל בעלי התפקידים השונים.

דוד אזולאי: למה עד היום לא הכנתם את זה?

דוד אזולאי: כמה זמן אתם כבר עסוקים בזה?

דוד אזולאי: אני רוצה שתדע בגדול: מאד לא נוח לכנסת, והיא לא אוהבת את זה, לאשר הוראות שעה.

דוד אזולאי: יש עם זה כל מיני בעיות שלא אכנס כרגע אליהן.

דוד אזולאי: אבל, לפעמים, אנו נאלצים לעשות את זה.

דוד אזולאי: פה, יש כבר את החוק.

דוד אזולאי: מתי החוק חוקק?

שלמה סביה: ב-12 באוגוסט 2008.

שלמה סביה: היו גם כמה שינויים גם במשרד שלנו.

דוד אזולאי: נדמה לי שהפקידות לא התחלפה, ורק אנחנו התחלפנו.

שלמה סביה: אתה צודק.

שלמה סביה: הפקידות לא התחלפה.

שלמה סביה: אבל, כל דבר כזה לוּוה- - -

דוד אזולאי: זו המעלה שלכם, הפקידות.

דוד אזולאי: אתם נשארים ואנו מתחלפים.

דוד אזולאי: אני מצפה שאתם תעשו את מלאכתכם נאמנה, גם כאשר הנבחרים לא נמצאים.

שלמה סביה: אתה צודק.

שלמה סביה: אנו נמצאים בשלבים מתקדמים מאד של הנושא הזה לסגירה סופית של בניית המכרז ויציאה לתחילת ההכשרות.

שלמה סביה: אנו ממש בשלבים סופיים.

דוד אזולאי: מתי?

דוד אזולאי: אני רוצה לקבל תאריך.

דוד אזולאי: אני רוצה לדעת בדיוק מתי ולכמה זמן אתם רוצים את הוראת השעה הזאת.

שלמה סביה: להערכתי, המכרז ייצא בחודש אוגוסט ואני מניח שכבר נסגור אותו.

שלמה סביה: הוא לא ייצא אלא אנו נסגור את המכרז.

שלמה סביה: אני ביקשתי הארכה של הוראת השעה בשנה אחת.

דוד אזולאי: אני כבר אומר לך שזה לא בא בחשבון.

דרורי שפירא: השר שלנו ביקש רק חצי שנה.

דוד אזולאי: יש לי בקשה אליכם, למשרדי הממשלה: אולי תעשו תיאום ביניכם, ואחר כך תגיעו לפה?

דוד אזולאי: זה יהיה יותר נוח גם לנו לעשות את זה.

דוד אזולאי: יושבים פה שני משרדי ממשלה, כאשר אחד אומר "שנה" והשני אומר "חצי שנה".

דוד אזולאי: אני מודיע לכם, שאנו בסוף נחליט לפי מה שנראה לנו.

דוד אזולאי: אני כבר מודיע מראש שלא ניתן לְשנה.

דוד אזולאי: אני גם דורש רשימת תאריכים שאתם חושבים לסיים את זה על מנת לבטל את הוראת השעה.

שלמה סביה: אוקיי.

שלמה סביה: יבוצע.

30686: אני מירב כהן מהלשכה המשפטית במשרד התרבות והספורט, ויש לי התייחסות קטנה.

30686: יש תיאום.

30686: ידוע לנו שהשר אישר חצי שנה.

30686: אני מניחה ששלמה סביה התכוון לכך שאנו רצינו שנה,--

שלמה סביה: אמרתי שביקשתי.

30686: ונודע לנו שיש אישור לחצי שנה.

30686: כן יש תיאום.

30686: לא קיבלנו את זה.

30686: אנו יודעים שלא קיבלנו.

דוד אזולאי: אוקיי.

דוד אזולאי: האם יש עוד מישהו מהגורמים הנוספים שרוצה לומר דברים?

אילן יבלקובסקי: אני אילן יבלקובסקי, נציג התאחדות הכדורגל.

אילן יבלקובסקי: אני גם מנהל איצטדיון הלאומי ובעצם אחראי על כל האירועים.

אילן יבלקובסקי: בניגוד לחבריי פה, אני חושב שגם הוראת שעה של שנה לא תספיק להם.

אילן יבלקובסקי: החוק הזה נכנס לתוקף, ולא יעמדו בזה: לא המשרדים השונים ובוודאי לא האגודות והגופים שאמורים לנהל את הספורט.

אילן יבלקובסקי: יש פה כל מיני מטלות שלא יוכלו לעמוד בהן.

דוד אזולאי: מה אתה מציע?

אילן יבלקובסקי: אנו הבענו את דעתנו מראש.

אילן יבלקובסקי: אני חושב ששנה לא תספיק להכשרות.

אילן יבלקובסקי: שלמה סביה הציג את הנושא הכספי.

אילן יבלקובסקי: מעבר לנושא הכספי של משרד הספורט, צריך למצוא לזה איך מממנים את זה.

אילן יבלקובסקי: כדוגמא, יושבים פה נציגים של חברות האבטחה שבנושא הסדרנות רוב הנטל נופל עליהם, ובסופו של דבר זה נופל עלינו כבעלי אירוע.

אילן יבלקובסקי: רק לסבר את האוזן: זה התחיל בנושא סדרנים במגרשי כדורגל, וזה הפך לסדרנים באירועי ספורט.

אילן יבלקובסקי: כל פעם זה מעלה את המחיר.

אילן יבלקובסקי: שוטר אחד לא ירד בפעילות, וזה אמור להחליף שוטרים.

אילן יבלקובסקי: לא יורדים שוטרים.

אילן יבלקובסקי: המחיר שלנו קפץ.

דוד אזולאי: כרגע, אין אנשים שאמורים לבצע את העבודה, ולכן השוטרים נמצאים.

אילן יבלקובסקי: היושב-ראש, זה לא מדוייק.

עידו בן-יצחק: יש סדרנים שהוסמכו מכוח התקנות.

אילן יבלקובסקי: כן, יש סדרנים.

דוד אזולאי: השוטרים הם שוטרים בשכר.

אילן יבלקובסקי: כמובן.

אילן יבלקובסקי: אני מדבר רק על שוטרים בשכר.

אילן יבלקובסקי: השכר גם משולם על ידינו.

יעקב אדרי: כמה עולה מאבטח?

אילן יבלקובסקי: היום, אנו משלמים כ-45 שקל לשעה למאבטח.

יעקב אדרי: לחברה.

אילן יבלקובסקי: אני, כלקוח, משלם 45 שקל לשעה למאבטח.

דוד אזולאי: כמה מקבל שוטר?

אילן יבלקובסקי: האם אתה שואל על השוטר עצמו או על המשטרה?

דוד אזולאי: לא.

דוד אזולאי: המשטרה.

דוד אזולאי: מה הן העלויות?

אילן יבלקובסקי: אני יודע למה אני אומר את זה.

אברהים צרצור: האם שניהם מקבלים כסף: גם השוטר וגם המשטרה?

אילן יבלקובסקי: ברור.

אילן יבלקובסקי: המשטרה מקבלת משהו כמו 85 שקל לשעה.

יעקב אדרי: המשטרה מקבלת את זה, והשוטר מקבל מחיר אחר.

אילן יבלקובסקי: אדוני, נכון מאד.

אריה ביבי: כמה הוא מקבל?

אילן יבלקובסקי: יש פה קצין משטרה, והוא יכול להגיד לך.

דוד אזולאי: רבותי, זה נושא מעניין.

דוד אזולאי: כמה שוטר מקבל?

דוד אזולאי: כמה המשטרה מקבלת עבור שוטר?

דובר: 70 שקל לא כולל- - -

פקד ששון קרול: זה תלוי מתי המשחק.

פקד ששון קרול: אם הוא ביום חול, נניח ביום שישי, זה 65 שקל או משהו כזה.

פקד ששון קרול: זה יכול להגיע לבערך 75 שקל.

פקד ששון קרול: בשבת זה יכול להגיע ל-75 שקל ואולי 80 שקל, ולא יותר.

פקד ששון קרול: זה בכלל לא ה-issue.

דוד אזולאי: אני יודע שזה לא שייך, אבל בכל זאת אנו מתעניינים.

פקד ששון קרול: אני רואה את חבריי ואני עובד אִתם בשוטף, ואני כבר מכיר את הדברים האלה.

פקד ששון קרול: זה לא רלוונטי לעניין הזה.

יעקב אדרי: אתה אומר שזה לא רלוונטי, אבל יש לנו שאלות.

יעקב אדרי: כמה זה עולה?

יעקב אדרי: זה מעניין אותי כחבר-כנסת.

יעקב אדרי: תן את הנתונים.

פקד ששון קרול: אני יכול להביא את הנתונים האלה.

פקד ששון קרול: אם אדרש, אני יכול להביא את הנתונים.

יעקב אדרי: האם זה סודי?

פקד ששון קרול: זה לא סודי.

פקד ששון קרול: פשוט לא נדרשנו, ואני לא זוכר את זה בעל-פה.

אריה ביבי: חבר-הכנסת יעקב אדרי, המשטרה לא עושה את החשבון של האדם פיזי.

אריה ביבי: מדובר בציוד, ניידות וכו'.

יעקב אדרי: טיפלתי בזה כסגן שר.

יעקב אדרי: אני רוצה לשמוע את הנתונים.

פקד ששון קרול: אם אני נדרש, אני גם יכול לצאת לטלפון לחמש דקות ולהביא את כל הנתונים האלה.

פקד ששון קרול: אין בעיה.

פקד ששון קרול: אני רוצה לגעת בנקודה אליה התייחס אילן יבלקובסקי.

פקד ששון קרול: פער לא יהיה בין הסדרנים כמו שהוא הציג.

פקד ששון קרול: יש קאדר שכבר שלוש שנים, לפי חוק הבטיחות של סדרנים, מוכשר וקיים בשוק.

פקד ששון קרול: כשההכשרות האלה ייצאו לפועל, ואנו באמת בשלבי אפיון המכרז, גם יהיו סדרנים כבר בורסיה החדשה, והסדרנים הישנים עדיין יוכלו להמשיך לעבוד, לפי החוק הישן, שלוש שנים קדימה.

פקד ששון קרול: יש חפיפה בין סוגי הסדרנים.

פקד ששון קרול: זה דור ביניים כזה, על מנת להעביר את התהליך.

דוד אזולאי: האם אתה אומר שבעצם יהיו שני סוגי סדרנים במגרש?

פקד ששון קרול: כן.

פקד ששון קרול: חוק איסור אלימות בספורט מאשר את זה, ויש תקופות ביניים, וזאת על מנת שלא ניצור איזה שהוא מצב שמתחילות ההכשרות ונתקעים בלי סדרנים.

פקד ששון קרול: לא נתקעים בלי סדרנים.

פקד ששון קרול: אי-אפשר לבטל את מה שאנשים עשו שלוש שנים אחורה, ונותנים למעגל הזה להמשיך לעבוד.

פקד ששון קרול: לכן, לא תהיה נפילה.

פקד ששון קרול: התהליך הזה הוא תהליך משולב.

פקד ששון קרול: אנו צריכים לגמור את אפיון ההכשרה, שבאמת אני מניח בסביבות אוגוסט- - -

דוד אזולאי: האם המשטרה מעורבת באפיון ההכשרה?

פקד ששון קרול: ודאי.

דובר: גם התמ"ת.

פקד ששון קרול: בחודש ינואר העברנו תכניות שלנו לכל בעלי התפקידים לפי חוק איסור אלימות בספורט לגבי מה הפרק שלנו בהכשרה לכל בעל תפקיד כולל סדרן.

פקד ששון קרול: נוסיף לזה את הפרקים שמשרד הספורט צריך להוסיף ושמשרד התמ"ת רוצה להוסיף - פרקים בהכשרות - וכל אלה ביחד ישתלבו במכרז וייצא המכרז הזה.

פקד ששון קרול: אני צופה שיכול להיות עיכוב קל, ולדעתי לא נעמוד ב-1 באוגוסט ולא ייצאו הכשרות חדשות.

פקד ששון קרול: לכן, לגבי הוראת השעה, אני מצטרף לדעה שצריך להאריכה לפחות חצי שנה קדימה, על מנת שלא יהיה עוד פעם מצב שיהיה איזה שהוא חלל שלא יהיו סדרנים לפי החוק החדש ועדיין לא יהיו הוראות שעה.

פקד ששון קרול: אני חושב שאם ניתן חצי שנה קדימה, נוכל לגמור גם את הסוגיה הזאת של המכרז וגם החוק ייכנס לתוקף ותהיינה הכשרות, והכל יסתדר.

אילן יבלקובסקי: הערה קטנה בהמשך למה שאמרתי קודם בנושא התקציב, והעלה זאת שלמה סביה - מעבר לתקציב שהמשרד אמור לארגן לטובת נושא ההכשרות או לפחות המכרזים והכל, עולה נקודה קשה מאד: מי משלם בפועל עבור הכשרה, למשל, של הסדרנים עצמם או של בעלי התפקידים עצמם?

אילן יבלקובסקי: זה נטל שבסופו של דבר ייפול על האגודות שמשלמות.

אילן יבלקובסקי: זה יגרום לקריסת המערכת.

אילן יבלקובסקי: זה חלק שצריך לקחת בחשבון.

דוד אזולאי: אני רוצה להגיד לך שזה לא השולחן שאמור לתת מענה למה שאתה אומר.

דוד אזולאי: אתה מעלה טיעון רציני וחשוב.

דוד אזולאי: אינני חושב שכאן המקום לענות לפניה הזאת.

אילן יבלקובסקי: אם יש חיפוש לתקציב מסויים, זה צריך לבוא בחשבון של הזמן.

דוד אזולאי: אנו מדברים פה על נושא אותם סדרנים שאושרו, ובעצם מה ששמענו כאן מנציג משרד התרבות הספורט הוא שהמכרז אמור לצאת בזמן הקרוב.

שלמה סביה: היושב-ראש, המכרז ייצא והקורסים ייפתחו.

שלמה סביה: אם לא יהיו נרשמים, לא עשינו שום דבר.

דוד אזולאי: למה אתה חושב שלא יהיו נרשמים, אם אנו מדוּוחים על מצב אבטלה שהולך ומחמיר?

שלמה סביה: הלוואי ואני אתבדה.

גולן אוחיון: אני מנכ"ל חברת אבטחה שמעסיקה 400 מאבטחים, ואני מתנצל שאני מתפרץ.

גולן אוחיון: נראה לך שעבודה - - -

שלמה סביה: תן לי רק לסיים.

שלמה סביה: בכל מקום אומרים לנו שזה לא השולחן.

שלמה סביה: בוועדת החינוך של הכנסת נאמר שזה לא השולחן לדון בנושא הכספים, וכשאנו הולכים לאוצר אומרים: "אנו לא הכתובת".

שלמה סביה: אנו שואלים מי כן הכתובת.

שלמה סביה: חוקק חוק, ואנו נעשה כל מה שהחוק רוצה.

שלמה סביה: בסופו של דבר, זה לא יתבצע בשטח.

שלמה סביה: המציאות יותר חזקה מכל חוק אחר.

שלמה סביה: אם אנו לא ניתן את הדעת לנושא הזה,--

אילן יבלקובסקי: --גם ההארכה של שנה לא תעזור.

שלמה סביה: רבותי, אם לא ניתן את הדעת לנושא הזה וכל אחד יגיד "זה לא המקום ולא השולחן" - אנו נמצא את עצמנו בסוף גם בעוד חצי שנה ובעוד שנה במצב שהחוק לא ימומש.

דוד אזולאי: הנושא שעל סדר-היום בוועדת הפנים הוא תקנות הבטיחות והתבקשנו לאשר את אותה הוראת השעה.

דוד אזולאי: כל נושא התקצוב זה לא אנחנו.

דוד אזולאי: אני מציע לך עצה ידידותית; לשם כך יש שר ומנכ"ל במשרדך, והם ודאי יידעו לפנות לגורמים הרלוונטיים כדי לקבל את מה שצריך.

דוד אזולאי: אני מציע: אל תעלו את הנושא הזה על סדר-היום.

דוד אזולאי: הוא לא שייך לשולחן הזה.

דוד אזולאי: נקודה.

דוד אזולאי: אחזור לנושא.

דוד אזולאי: מתי, להערכתך, ייצא המכרז?

דוד אזולאי: מתי כבר אפשר להתחיל בהכשרה?

דוד אזולאי: תן לי תאריכים.

שלמה סביה: אני מניח שהמכרז ייצא באוגוסט, ואני מניח - אם באמת נעשה את הכל - שבאוקטובר-נובמבר יתחילו ההכשרות בתקווה שנעמוד בלוח-הזמנים הזה.

דוד אזולאי: בגדול, כמה זמן נמשכת ההכשרה?

שלמה סביה: זה תלוי בסוג בעל התפקיד.

שלמה סביה: יש בעלי תפקידים שזה 15 יום, ויש בעלי תפקידים שזה 12 יום.

שלמה סביה: האם קבענו את מספר המשתתפים?

פקד ששון קרול: בין 25 ל-30 איש.

שלמה סביה: כל קורס כזה מכיל בין 25 ל-30 איש.

שלמה סביה: אנו צריכים לעשות המון קורסים כדי לספק את צרכי השטח.

דוד אזולאי: לפי מה שאני שומע ממך, ההכשרה עצמה לא לוקחת זמן.

דוד אזולאי: האם זה ממוצע של שבועיים?

פקד ששון קרול: קורס לסדרן אמור להיות בין שבוע לשבועיים ולא יותר.

שלמה סביה: כן.

פקד ששון קרול: מנהל אירוע - זה קצת יותר רחב.

פקד ששון קרול: כרגע זה ששה ימים מאד ארוכים, ואנו הולכים לצמצם את מספר הימים וזה יהיה משהו כמו שבוע וחצי של לימודים.

פקד ששון קרול: אם יורשה לי, אומר מה היתרון בהכשרת הסדרן.

אריה ביבי: האם הוא לומד גם מתמטיקה או רק סדרנות?

פקד ששון קרול: היום, סדרן מקבל סמכויות לפי חוק הסמכויות לשמירת ביטחון הציבור - סמכויות מאבטח.

פקד ששון קרול: על מנת שהוא יקבל סמכויות מאבטח, הוא עובר הכשרה כמו מאבטח למעט הקטע המעשי של שימוש בנשק.

פקד ששון קרול: הוא לא צריך זאת בכדורגל.

פקד ששון קרול: היתרון בזה הוא - אנו בנינו גם תכניות, והן ייכנסו גם לתוך המכרז - שמאבטח שירצה לעשות השלמה ולהיות סדרן יצטרך יומיים הכשרה רק לגבי דברים שקשורים לספורט ולתפקידו שקשור לאירוע ספורט ומגרש כדורגל, כדורסל או דברים כאלה.

פקד ששון קרול: וכן להפך, אם סדרן היום יעשה קורס סדרנות וירצה אחרי זה כתוספת תעסוקה להיות מאבטח - הוא יעשה השלמה של פרק הנשק והנה הוא מאבטח.

פקד ששון קרול: כך אנו נותנים מענה ל-pool שלם.

אריה ביבי: רב-פקד, כמה זמן?

אריה ביבי: האם זה שבועיים לסדרן?

פקד ששון קרול: ההכשרה היום מתוכננת על ששה ימים, ואנו לא רוצים להעמיס עליהם.

אריה ביבי: גם זה הרבה.

פקד ששון קרול: זה לא הרבה.

דוברת: זה לא הרבה.

אריה ביבי: אני הייתי רק רש"ק, אבל אתה - לא.

אריה ביבי: אני רוצה להגיד לך שעם החברה שאתם קשורים תבדקו את זה טוב-טוב ותראו כמה זמן צריך להיות סדרן וכמה הדרכה צריכים לתת לו.

אריה ביבי: אם צריך להביאו מהשעה 08:00 עד השעה 18:00 או 20:00 בערב, אז אפשר לעשות לו קורס מאומץ תוך 3 או 4 ימים ולסגור את הסיפור בשבוע ולא בשבועיים.

אריה ביבי: וזאת, אלא אם יש לכם כסף מבוזבז.

דוד אזולאי: חבר-הכנסת ביבי, הוא אומר שבהתחלה דובר על יותר שעות, ואחר כך פרשו זאת על פחות שעות ויותר ימים.

אריה ביבי: עם כל הכבוד, אם כך, יש להם עודף כסף.

אילן יבלקובסקי: הכסף מגיע בסוף לאנשים שמשלמים.

דוד אזולאי: כרגע, אין להם כסף, אבל יש להם תכניות.

דוד אזולאי: אני לא רוצה להיכנס לתכנית ההכשרה.

אריה ביבי: אני כן.

אריה ביבי: זה הבסיס.

דוד אזולאי: חבר-הכנסת ביבי, אני לא הייתי נכנס לנושא ההכשרה.

אריה ביבי: מה שאתם עושים זה קורס טיס מזורז.

פקד ששון קרול: מה שאני אומר הוא שהיום סדרן באירועי ספורט זה לא הסדרן אולי שאתה מכיר בורסיה של פעם.

דובר: הוא הרבה יותר גרוע.

דוד אזולאי: רבותי, אני מבקש שקט.

פקד ששון קרול: ניתן לגבי לענות, היועצת המשפטית של המשרד.

אריה ביבי: יש פה יושב-ראש שקובע מי עונה ומי - לא.

אריה ביבי: אל תיקח את מקומו.

דוד אזולאי: חבר-הכנסת אריה ביבי, אני מודה לך על העזרה.

דוד אזולאי: אני שמח שאתה פה.

גבריאלה פיסמן: חוק איסור אלימות בספורט עשה שינוי מהותי מאד בתפקיד הסדרנים במגרשי הספורט.

גבריאלה פיסמן: על-פי חוק איסור אלימות בספורט, הסדרנים הפכו להיות סדרנים שיש להם סמכויות שהן סמכויות דומות לסמכויות מאבטח.

יעקב אדרי: כמו מה למשל?

גבריאלה פיסמן: אנו מדברים, בין היתר, על סמכויות עיכוב, לרבות שימוש בכוח סביר.

דוד אזולאי: שימוש בכוח סביר?

דוד אזולאי: למדו זאת מהמשטרה?

גבריאלה פיסמן: זה היה עניין שלמשרד המשפטים לא היה פשוט אתו בכלל.

גבריאלה פיסמן: אחת הדרישות שלנו היתה שאם ינתנו סמכויות כאלה לסדרנים, הם יעמדו בכל הדרישות של מאבטחים ויוכשרו כמאבטחים לפי חוק סמכויות לשם שמירה על ביטחון הציבור.

גבריאלה פיסמן: ואכן, זה מה שנעשה, וזו הסיבה לכך שאותה הכשרה שדיברה עליה המשטרה היא הכשרה ממושכת יותר ועמוקה יותר מההכשרה שכיום עובר סדרן במגרשי ספורט.

אריה ביבי: כמה זמן לוקח ללמד סמכות לעכב?

אריה ביבי: זה פרק של שעתיים, ועוד תרגול של שעה, ונגמר הסיפור.

אריה ביבי: האם בשביל זה צריכים שבועיים?

אריה ביבי: ! נו, באמת.

אריה ביבי: אבל, בסדר.

גבריאלה פיסמן: אנו מדברים על פגיעה בזכויות.

אריה ביבי: גברתי, אני מכיר זאת מקרוב.

אריה ביבי: לימדתי.

שלמה סביה: כל הקורס הוא 60 שעות.

שלמה סביה: כמו שששון קרול אמר, פרשו את לשבועיים, אבל זה 60 שעות.

אריה ביבי: בסדר.

דוד אזולאי: מה אני אגיד לך?

דוד אזולאי: אני לא יודע מי קבע, אבל אני באמת לא רוצה להיכנס לזה.

דוד אזולאי: אני מציע לכם:

דוד אזולאי: אם אתם דואגים למצב הכספי של המשרד - - -

יעקב אדרי: זה היה התנאי של משרד המשפטים לתת את ההיתר לעניין הזה.

יעקב אדרי: הוא אמר: בתנאי שתהיה השתלמות בת כמה שעות בפרקים אלו ואלו.

יעקב אדרי: זה כנראה התנאי למתן ההיתר.

גבריאלה פיסמן: אני חושבת שכאשר מנגד עומדת פגיעה פוטנציאלית בזכויותיו של הציבור ובחירותו, נדרשת הכשרה שהיא הכשרה עם רגישות, עומק והבנה של משמעות הסמכויות.

אריה ביבי: יעקב אדרי, תשאל כמה שעות ספורט יש בתוך ה-60 שעות.

דוד אזולאי: חבר-הכנסת ביבי, לא אכנס לזה.

דוד אזולאי: אבל, רק חומר למחשבה: מצד אחד, אנו שומעים פה טענות על כך שאין תקציב.

דוד אזולאי: מצד שני, זה 60 שעות הכשרה לכאורה לפעילות שלא נדרשות כל כך הרבה שעות כדי להכשיר אדם ממוצע.

גבריאלה פיסמן: אפשר לוותר על הסמכויות.

דוד אזולאי: אני לא רוצה להגיד לכם על מה לוותר.

דוד אזולאי: --

דובר: קורס יותר מרוכז הוא יותר אפקטיבי.

יעקב אדרי: זה התנאי של משרד המשפטים.

דוד אזולאי: --אבל, אני מציע לכם שתעשו חושבים שנית האם זה מצדיק כל כך הרבה זמן כאשר אין לכם כסף.

יעקב אדרי: לא.

יעקב אדרי: זה הם משלמים.

יעקב אדרי: למשרד המשפטים יש דרישות, אבל הם צריכים לשלם.

דוד אזולאי: מה זה משנה מי משלם?

אריה ביבי: אתה מעמיס על החמור.

אריה ביבי: תגיד לו שיקום אחר כך.

אילן יבלקובסקי: בדיוק.

יעקב אדרי: דרך אגב, יכול להיות שמשרד המשפטים בהתחלה דרש יותר.

יעקב אדרי: זו היתה הפשרה.

אריה ביבי: לדעתי, צריך לצמצם את כוח המשטרה, למרות שאני יושב-ראש שדולת השוטרים.

דוד אזולאי: איפה?

דוד אזולאי: במגרשים?

אריה ביבי: כן.

אריה ביבי: צריך לצמצם ולשים יותר סדרנים, ולקחת תכנית מסודרת.

אריה ביבי: אם אתם רוצים, אני מתנדב לעשות לכם תכנית.

אריה ביבי: בסך-הכל, יש לכם שני דברים: סמכות עיכוב ועוד סמכות אחת או שתיים ממשרד המשפטים.

אריה ביבי: את זה אפשר לעשות ביום אחד.

גבריאלה פיסמן: יש סמכויות חיפוש, סמכויות דרישת הזדהות - סמכויות שהן סמכויות מורכבות.

אריה ביבי: לפני שבאתי להיות חבר-כנסת, הייתי יושב-ראש ועדה בין-משרדית.

אילן יבלקובסקי: הצעה - אני מכיר את החברים שיושבים סביב השולחן הזה מכל מיני אירועים.

אילן יבלקובסקי: הייתי מציע פעם אחת לחשוב בשולחן ולדון בזה.

אילן יבלקובסקי: כשיש חבר-כנסת כמו חבר-הכנסת אריה ביבי שמכיר זאת לעומק, צריך פעם לבוא לאיזה שהוא סיור קטן ולראות איך זה מתנהל.

אילן יבלקובסקי: תאמין לי שאז הדיון הזה יהיה הרבה יותר אפקטיבי.

אילן יבלקובסקי: תראו מה זו הכשרה, שהיא, כמו שאמר חבר-הכנסת ביבי: של שלושה ימים - וגם כך היא לא אפקטיבית.

אילן יבלקובסקי: אני אומר לכם, כמי שמנהל את האירועים הכי גדולים והכי קשים במדינה עם הכי הרבה קהל ועם הכי הרבה עימותים בין הקהל, שמי שהוא אפקטיבי כסדרן טוב, כפרסונה, הוא יהיה טוב.

אילן יבלקובסקי: ההכשרה הזאת לא תעשה אותו, בסופו של דבר.

אילן יבלקובסקי: על-פי חוק, צריך לעשות הכשרה מסויימת.

אילן יבלקובסקי: הייתי מציע שפעם אחת מישהו מכם יבוא ויראה איך זה מתנהל.

אילן יבלקובסקי: אני חושב שדעתכם תשתנה מקצה אל קצה.

דוד אזולאי: יכול להיות.

דוד אזולאי: לכן, אינני רוצה להיכנס לזה.

אילן יבלקובסקי: בכל זאת, אני מזמין אתכם.

דוד אזולאי: לנו חשוב שיהיו אנשים מוכשרים שיעסקו במקצוע ויעשו מלאכתם נאמנה.

דוד אזולאי: זה הדבר הכי חשוב.

אילן יבלקובסקי: גם לנו.

אילן יבלקובסקי: בדיוק.

דוד אזולאי: אם יש לכם כסף- - -

אילן יבלקובסקי: אין לנו.

אריה ביבי: אדוני, המיון של האנשים הוא יותר חשוב מחצי מההכשרה.

דוברת: זו גם אחת מהדרישות.

פקד ששון קרול: זה אחד הקריטריונים.

פיני קבלו: אדוני הפקד, האם משולם שכר עבור הקורס?

דוד אזולאי: חבר-הכנסת ביבי, הבעיה היא לא ההכשרה או הזמן, אלא בהבאת אותם אנשים בשביל משכורת של 20 שקל לשעה.

אילן יבלקובסקי: יותר מכך - אורך חיים של סדרן הוא מינימלי, מכיון שהם עושים הכשרה והם עובדים בזה, וזו לא עבודה קבועה אלא עבודה של אחר-הצהריים, עבודה נוספת.

אילן יבלקובסקי: האדון שלידי, כמה הכשרת?

גולן אוחיון: אנו בחברה הכשרנו מעל 2,000 סדרנים בשלוש שנים.

אילן יבלקובסקי: כמה יש לך היום בפועל?

גולן אוחיון: 400 סדרנים.

אילן יבלקובסקי: הכשירו 2,000 איש בשלוש שנים, ונשארו לו 400.

דוד אזולאי: בשביל 20 שקל לא פלא שיש כזו תחלופה.

גולן אוחיון: דרך אגב, זה לא קשור.

יעקב אדרי: לא.

יעקב אדרי: זה תלוי גם בתשלום שאתה משלם להם והזכויות שאתה נותן להם.

גולן אוחיון: מחיר של סדרן היום הוא הרבה יותר יקר.

גולן אוחיון: זה גם 45 שקל שיבלקובסקי משלם.

גולן אוחיון: יש קבוצות שמשלמות גם 80 שקל, והסדרן מקבל 30 או 40 שקל, וזה ממש לא עוזר.

גולן אוחיון: זו עבודה זמנית ולא עבודה קבועה.

דוד אזולאי: אתה מדבר על 30-40 שקל ברוטו.

גולן אוחיון: זה לא עוזר.

גולן אוחיון: זה לא פותר את הבעיה.

גולן אוחיון: פוטנציאל העבודה שלו קצר.

גולן אוחיון: הוא יכול לעבוד 2-4 אירועים בחודש, והוא לא יכול לעבוד יותר מזה.

גולן אוחיון: לכן, זה לבטח לא פותר את האבטלה.

גולן אוחיון: כמו שהוא אמר, תתחילו להבין, אם אתם משקיעים כל כך הרבה הכשרה ולא משנה מה, כמה זמן סדרן נשאר בתפקיד הזה.

גולן אוחיון: בממוצע הוא נשאר 6-9 חודשים.

אילן יבלקובסקי: הוא נעלם.

גולן אוחיון: הוא נעלם.

גולן אוחיון: אנו מכשירים אנשים, והם לא קיימים במערכת אחרי כן במחזור הבא.

גולן אוחיון: זה לא רלוונטי.

גולן אוחיון: כולם חוטאים פה למטרה.

דובר: צריך לצמצם את ההכשרה.

גולן אוחיון: ההכשרה צריכה להיות עניינית וקצרה.

ולדימיר סברדלוב: אני מייצג את המאבטחים.

ולדימיר סברדלוב: אנו מדברים עכשיו על שני אנשים: שוטר ומאבטח.

ולדימיר סברדלוב: סדרן או מאבטח זה אותו דבר.

ולדימיר סברדלוב: אנו מדברים לא רק על המחיר שאמרו פה - 80 ו-20 שקלים.

ולדימיר סברדלוב: אנו מדברים גם על מועמד.

ולדימיר סברדלוב: אם יש שני אנשים באותו אירוע ואחד מקבל תביעה ציבורית ולאחד יש הגנה, אנו לא יכולים להגיד שזה אותו דבר.

ולדימיר סברדלוב: אותם אנשים מקבלים את אותן המשימות.

ולדימיר סברדלוב: דרך אגב, לפני שנה, נכנס לתוקף חוק ביטוח למאבטחים בתוך חוק כלי יריה.

ולדימיר סברדלוב: אני רוצה להזכיר לכל הגורמים שההתקשרות עם כל חברות השמירה, חברות כוח-האדם, צריכה להיות רק על סמך חוק ביטוח מאבטחים.

ולדימיר סברדלוב: אם אין הגנה נגד צד ג', כל ההסתבכויות יהיו על איש שעומד בחזית.

דוד אזולאי: האם אתה מדבר על חוק ביטוח מאבטחים?

ולדימיר סברדלוב: יש חוק כלי יריה ויש שם סעיף ביטוח מאבטחים נגד צד ג'.

ולדימיר סברדלוב: הוא בתוקף כבר שנה, ואני מבקש מהיושב-ראש ומחברי הוועדה לעקוב אחרי החוק שבעצם יצא מהחדר הזה.

יעקב אדרי: לא הבנתי את הקטע הזה.

דוד אזולאי: אדוני, אני רוצה להבין.

דוד אזולאי: מה שאתה אומר עכשיו הוא סעיף לגבי חוק ביטוח מאבטחים בחוק כלי ירייה - נכון?

ולדימיר סברדלוב: זה סעיף בתוך חוק כלי ירייה.

דוד אזולאי: האם הוא לא מיושם?

ולדימיר סברדלוב: אני מבקש מאד לבדוק איך הוא מיושם מול משרד המשפטים, כי משרד המשפטים נותן רשיונות לחברות אבטחה.

ולדימיר סברדלוב: בתוך החוק כתוב שבלי הביטוח אין רשיון.

דוד אזולאי: אנשי משרד המשפטים, האם אתם מכירים את הסיפור הזה?

גבריאלה פיסמן: זה - חוק כלי ירייה - פשוט לא התחום שלי.

דוד אזולאי: האם אני יכול לבקש ממך לבדוק לנו את העניין הזה ולהחזיר לנו תשובה?

גבריאלה פיסמן: אני פשוט לא מכירה את ההוראה הספציפית הזאת.

דוד אזולאי: שמעתי את זה.

דוד אזולאי: אני שואל אותך: האם את מוכנה, בבקשה, להעביר זאת במשרדך למחלקה הנוגעת בדבר לבדוק את הנושא ולהחזיר לנו תשובה האם הסעיף הזה מיושם או לא?

גבריאלה פיסמן: אין שום בעיה.

גבריאלה פיסמן: בסדר.

גבריאלה פיסמן: אני אבדוק את זה, והוועדה תקבל תשובה.

דוד אזולאי: אני מאד מודה לך.

אריה ביבי: האם חברת השמירה לא מבטחת אתכם?

ולדימיר סברדלוב: אנו מדברים על הרבה מאד חברות שמירה.

ולדימיר סברדלוב: בחוק כתוב שכל חברת אבטחה צריכה ליישם את חוק ביטוח מאבטחים, ובלי ביטוח מאבטחים היא יכולה לקבל רשיון.

ולדימיר סברדלוב: אם מישהו הגיש תביעה ציבורית- - -

חמד עמאר: אתה מדבר על אחריות מקצועית ולא על ביטוח של - - -

ולדימיר סברדלוב: אני מקבל תביעה ציבורית נגד מאבטח - מה שבטח יש לשוטרים.

ולדימיר סברדלוב: לשוטר יש הגנה מאחוריו, כלומר יש משטרה מאחורי השוטר.

ולדימיר סברדלוב: מאחורי המאבטח במקרה הטוב אין- - -

אריה ביבי: שוטר מקבל הגנה, אם הוא עשה את פעולתו שהיא פעולה על-פי החוק.

אריה ביבי: אם הוא עושה דברים שלא על-פי החוק, אין לו הגנה.

אריה ביבי: גולן, האם אתה בעל חברה או מנכ"ל חברה?

גולן אוחיון: אני מנכ"ל ובעלים.

אריה ביבי: כשאתם שולחים אנשים מאבטחים, ביטוח יש לכם.

גולן אוחיון: הדרישות שלנו בשלושה סעיפים: אחריות מקצועית - בוודאי ש-99% מהגופים שאנו עובדים מולם דורשים שאנו נבטח אחריות מקצועית.

אריה ביבי: הוא מדבר על ביטוח אישי, ולא על ביטוח קולקטיבי.

דוד אזולאי: לא.

דוד אזולאי: הוא מדבר גם על ביטוח צד שלישי.

גולן אוחיון: צד שלישי ואחריות מקצועית - ברור שזה דרישות מינימליסטיות לכל חברת אבטחה.

גולן אוחיון: זה קיים.

דובר: את זה אני גם אדרוש מהם כלקוח.

אריה ביבי: על מה הוא מדבר?

אריה ביבי: אני גם לא מבין.

ולדימיר סברדלוב: לחברת שמירה - - -

אריה ביבי: סליחה שאני קוטע אותך.

אריה ביבי: יש מצב שתובעים אותך אישית על דברים שאתה ביצעת לא על-פי החוק.

אריה ביבי: על דברים שאתה ביצעת לא על-פי החוק תובעים גם שוטר וגם כל אדם.

דוד אזולאי: חבר-הכנסת אריה ביבי, כאשר קורה דבר כזה לשוטר, יש לו כיסוי.

דוד אזולאי: למאבטח אין כיסוי.

אריה ביבי: הוא אומר שכן.

דוד אזולאי: תשמע את הצד הזה, מפני שהם חיים את היומיום.

אריה ביבי: אם כך, פה צריכים באמת - - -

דוד אזולאי: לכן, ביקשתי שהנושא הזה ייבדק ונקבל תשובה.

ולדימיר סברדלוב: יש חוק.

אריה ביבי: מה שהוא אומר הוא שיש חוק ולא אוכפים אותו.

דוד אזולאי: לכן, ביקשתי שהנושא ייבדק, ואנו נבדוק את זה.

דוד אזולאי: אנו נבדוק את זה, ואני מקווה שנקבל תשובה לפני כן, כי אני לא הולך להאריך את הוראת השעה הזאת לשנה כפי שביקשו וגם לא לחצי שנה.

דוד אזולאי: כרגע, אנו מאשרים את הוראת השעה הזאת עד חודש ספטמבר בלבד, כאשר עד חודש ספטמבר אני מקווה שאנו נקבל לוח-זמנים מדוייק על פרסום המכרז והכשרת אותם אנשים שאמורים לתת מענה במגרשי הספורט.

דוד אזולאי: יש פה סעיף שצריך לתקן אותו, ואבקש את היועץ המשפטי של הוועדה להציג את הדברים.

דוד אזולאי: מדובר בסעיף 38.

עידו בן-יצחק: כאשר נחקק חוק איסור אלימות בספורט, נקבע בו שניתן למנות סדרנים לפי התקנות רק שנה מיום תחילתו של חוק איסור אלימות בספורט, כלומר עד ה-12 באוגוסט הקרוב.

עידו בן-יצחק: כל תאריך אחר שאנו נאריך מעבר לזה - כרגע בפועל זה לא ישנה דבר, משום שלא ניתן להסמיך פקחים לפי התקנות עד אחרי ה-12 באוגוסט.

עידו בן-יצחק: מה שנדרש הוא תיקון של חוק איסור אלימות בספורט שיאפשר הארכה נוספת אם הדבר דרוש.

עידו בן-יצחק: אבל, כרגע, לא תהיה משמעות להארכה.

דוד אזולאי: מי צריך ליזום את תיקון החקיקה הזה?

עידו בן-יצחק: הממשלה.

עידו בן-יצחק: גם חברי-הכנסת יכולים ליזום.

דוד אזולאי: לא.

דוד אזולאי: אני לא חושב שזה - - -

עידו בן-יצחק: משרד התרבות והספורט.

פקד ששון קרול: יש נקודה משלימה לזה.

פקד ששון קרול: בהנחה שמצליחים בתיקון החקיקה ומאריכים את סעיף 38, צריך שוב לחזור לוועדה פה ולהאריך את תקנות הבטיחות עד התאריך החדש שייקבע.

דוד אזולאי: בסדר.

דוד אזולאי: אמרתי: אנו נעשה את זה.

דוד אזולאי: אנו מודעים לכך, ונעשה את זה.

דוד אזולאי: בכל מקרה, אנו מאריכים את הוראת השעה רק עד חודש ספטמבר.

דוד אזולאי: בתחילת ספטמבר נצטרך לקיים פה דיון נוסף, ואני מקווה מאד שעד אז משרד המדע והספורט או משרד התרבות והספורט יביא לנו נתונים של לוח-זמנים אם אכן יצא המכרז ואם אכן יש הכשרה.

דוד אזולאי: לפי הדיווח שקיבלנו פה, בעצם, עד ספטמבר יהיו כבר מאבטחים וסדרנים שיוכלו לעבוד בשטח.

דוד אזולאי: נכון?

שלמה סביה: לא.

דוד אזולאי: אם באוגוסט יוצא המכרז, למה לא?

שלמה סביה: אמרתי שאני מניח שבאוקטובר נובמבר אנחנו נתחיל בקורסים, בהכשרות האלה.

דוד אזולאי: תסביר לי למה כל כך הרבה זמן.

שלמה סביה: זה גם פרסום לחברות השונות וגם רישום, ויש גם חגים באמצע.

שלמה סביה: אבל, לא משנה.

שלמה סביה: אתה שואל את דעתי, ואני אומר את דעתי.

אריה ביבי: מתי אמרת שמתחילה עונת הכדורגל?

דובר: ב-1 באוגוסט.

אריה ביבי: הוא יצטרך סדרנים באוגוסט.

אריה ביבי: יש לו את הישנים.

אילן יבלקובסקי: סליחה, אך כבר ביוני יש גם משחקים במסגרת אירופאית.

דובר: בסדר.

דובר: בינתיים, יש את אלה שהוכשרו.

דוד אזולאי: אותם סדרנים שנמצאים היום יכולים להמשיך?

עידו בן-יצחק: הם יכולים להמשיך עד 2011.

אריה ביבי: עד שלוש שנים.

דוד אזולאי: זה מה שהם אמרו קודם.

דוד אזולאי: בסדר.

דובר: זה עד שלוש שנים ללא הכשרה נוספת.

דוד אזולאי: זה מה שאמרת קודם, שזה שלוש שנים כדי ליצור איזו שהיא חפיפה בין הותיקים לבין החדשים.

פקד ששון קרול: אחרי שלוש שנים אם מישהו נשאר, הוא יצטרך לעשות השלמה קטנה.

אריה ביבי: איזו מוטיבציה יש היום לסדרן להיכנס עכשיו לקורס, כשהוא יודע שרק בעוד שלוש שנים תחולת החוק מגיעה?

גבריאלה פיסמן: אני רוצה לתת פה את ההתייחסות שלנו.

גבריאלה פיסמן: לתפיסתנו, וזו התפיסה שעמדה גם כשעבדנו על התיקון הזה של החוק וכתבנו את הוראת השעה, אותם סדרנים ותיקים לא יכולים להפעיל את הסמכויות שנתונות מכוח החוק החדש, והם יכולים להפעיל רק את הסמכויות שנתונות להם.

דוד אזולאי: זה ברור לנו.

גבריאלה פיסמן: זו אחת המוטיבציות החזקות.

דוד אזולאי: עד שייכנסו החדשים.

דוד אזולאי: רק להם יש את הסמכות.

גבריאלה פיסמן: נכון.

דוד אזולאי: אותו סדרן ותיק יוכל ללכת לעבור את ההכשרה הזאת,--

פקד ששון קרול: השלמה של החלק היחסי.

דוד אזולאי: --ואז הוא משדרג את עצמו.

פקד ששון קרול: בדיוק.

דוד אזולאי: בסדר גמור.

דוד אזולאי: אם כך, לא קיפחנו את אלה.

אילן יבלקובסקי: אין היום מספיק סדרנים, ואינני בטוח שאני פותח את העונה החדשה; אם אני אוסף את כל חברות השמירה בארץ, אין מספיק סדרנים - גם לא מאלה שעברו את ההכשרה - כדי לקיים את האירועים האלה.

אילן יבלקובסקי: הופסקה מה שנקרא: ההכשרה הרגילה.

פקד ששון קרול: לא הופסקה.

אילן יבלקובסקי: האם יש הכשרה רגילה?

אילן יבלקובסקי: אני לא יודע.

פקד ששון קרול: אתמול נפתח בבאר-שבע קורס בן 52 איש, והשבוע נפתח בצפון קורס.

פקד ששון קרול: זו חברת "התאמה".

פקד ששון קרול: הקורסים ממשיכים.

גולן אוחיון: באיזו מתכונת?

פקד ששון קרול: באותה המתכונת הישנה.

פקד ששון קרול: עד אוגוסט אנו עובדים במתכונת הישנה.

גולן אוחיון: איזה תשלום וכמה משלמים?

גולן אוחיון: האם זה מחיר מלא?

פקד ששון קרול: תשלום.

פקד ששון קרול: משלמים.

גולן אוחיון: חברה אחת מכשירה בארץ.

גולן אוחיון: הסמכתם רק חברה אחת.

פקד ששון קרול: הקורסים לא מפסיקים.

פקד ששון קרול: זה מה שחשוב.

גולן אוחיון: יש רק חברה אחת שמכשירה.

פקד ששון קרול: יש מכרז של משרד הספורט, וזה הכל.

אילן יבלקובסקי: אבל, קודם, המשרד שילם.

אילן יבלקובסקי: נפסק התשלום.

פקד ששון קרול: נגמר.

פקד ששון קרול: רק התקציב השתנה.

פקד ששון קרול: ההכשרות לא השתנו.

גולן אוחיון: למה רק חברה אחת מורשית להכשיר?

פקד ששון קרול: אני לא נכנס לענייני מכרזים.

פקד ששון קרול: זה לא תפקידי.

פקד ששון קרול: משרד הספורט אחראי על ההכשרות.

פקד ששון קרול: הוא עושה מכרז.

אילן יבלקובסקי: מי משלם היום את ההכשרה הזאת?

גולן אוחיון: החברות שילמו.

אילן יבלקובסקי: מי משלם את החברה היום?

אילן יבלקובסקי: אין תקציב, אז מי משלם את זה?

פקד ששון קרול: זה לא לפה.

פקד ששון קרול: זה לא לדיון הזה.

אריה ביבי: אם אתה מסכם: אני רואה את הויכוח ביניהם, והם רוצים להמשיך את ההכשרות הישנות.

אריה ביבי: אם כבר להתחיל - שיתחילו בהכשרות העתידיות.

אריה ביבי: כל הכשרה שתהיה הכשרה עתידית.

חמד עמאר: זה רק באוגוסט.

דוד אזולאי: אבל, אתה שומע פה שיש מכרז, ועד שיתחילו את ההכשרה בינתיים אתה לא יכול להשאיר חלל ריק.

דוד אזולאי: הם עושים נכון.

אריה ביבי: לא.

אריה ביבי: אני מדבר על הישנים.

דוד אזולאי: הם עושים את זה.

עידו בן-יצחק: אם הם היו יכולים להתחיל את ההכשרות החדשות, לא היינו יושבים כאן היום.

דוד אזולאי: לא.

דוד אזולאי: אבל, עובדה היא שהוא אומר לך שכבר בבאר-שבע יש קורס כזה להכשרת אותם הסדרנים ותיקים ולא הסדרנים החדשים.

אריה ביבי: לגבי הסדרנים הותיקים, אין לי בעיה.

אריה ביבי: מי שהיה ותיק ויש לו את ההכשרה, אין לי בעיה אתו.

אריה ביבי: אבל, כל הכשרה חדשה - שתלך לפי המתכונת החדשה.

אריה ביבי: מה היה משך ההכשרה הישנה?

פקד ששון קרול: ארבעה ימים.

אריה ביבי: אם כך, תן לו עוד יום אחד לגבי סמכות עיכוב ועוד סמכות אחת, ותשפר אותו קצת.

פקד ששון קרול: ברמה התיאורטית, הכל יפה.

פקד ששון קרול: אבל, יש מכרז היום ומישהו שזכה.

פקד ששון קרול: ההכשרות האלה הן מטעם המשרד.

דוד אזולאי: חבר-הכנסת אריה ביבי, הוא לא יכול, מפני שאין לו את המכרז ואת הכללים שהם אמורים להעביר למשרד לתרבות וספורט.

חמד עמאר: אלה שעוברים עכשיו הכשרה - מה קורה אתם אחרי שהתפרסם המכרז החדש?

חמד עמאר: האם הם צריכים לעשות קורס?

דובר: צריך לעשות השלמה.

פקד ששון קרול: לפי החוק הישן, הם יכולים להמשיך לעבוד עד שנת 2011.

דוד אזולאי: בסדר.

דוד אזולאי: זה נשמע סביר כרגע.

דוד אזולאי: זה בגדר הסביר.

דוד אזולאי: אין ברירה אחרת.

אילן יבלקובסקי: הם ייעלמו מהשוק תוך שלוש שנים.

30686: רציתי לשאול האם אתה וחברי הוועדה תסכימו לשקול לתת לנו עד סוף ספטמבר לפחות במקום בתחילת ספטמבר.

דוד אזולאי: אין בעיה.

דוד אזולאי: האם החגים הם בספטמבר?

30686: סוכות יוצא בתחילת אוקטובר.

שלמה סביה: בדקתי עכשיו בלוח השנה, והחגים הם מאמצע ספטמבר עד אמצע אוקטובר.

דוד אזולאי: ניתן לכם עד סוף ספטמבר.

דוד אזולאי: רבותי, אין ברירה.

דוד אזולאי: תעבדו קצת בלחץ של זמן.

שלמה סביה: האם עד סוף אוקטובר זה יהיה נורא?

דוד אזולאי: זה לא בא בחשבון.

דוד אזולאי: זו אומנם חלוקת עבודה טובה, אבל אנו נמצאים פה.

דוד אזולאי: לפחות התקווה היא שאנו עוד נהיה פה בדיוק כמוכם תקופה מסויימת, ואחר כך נראה.

דוד אזולאי: אני מציע כך: אנו פה בספטמבר, ואם צריך לכנס את הוועדה כדי להאריך את הוראת השעה - אתם תצטרכו לבוא ולנמק למה לא הספקתם לעמוד בלוח-הזמנים.

דוד אזולאי: אם הנימוקים שלכם יהיו מספיק משכנעים, נאריך לכם את הוראת השעה.

30686: נקווה שלא נצטרך.

דוד אזולאי: גם אני מקווה.

דוד אזולאי: תודה רבה לכם.

אריה ביבי: יש לנו פגרה בספטמבר.

דוד אזולאי: הוועדה תעבוד גם בפגרה לצורך העניין, כי הפעילות הספורטיבית חשובה מאד.

עידו בן-יצחק: הערה נוספת - מאחר שהתקנות פקעו כבר אתמול, צריך לקבוע בתקנות החדשות, בהארכה שלהן, שתחילתן מהיום.

יעקב אדרי: לא קרה כלום מאתמול עד היום.

עידו בן-יצחק: אל תדאג.

עידו בן-יצחק: עד שהם יפרסמו את זה, זה לא יהיה היום.

דוד אזולאי: אני מקבל את ההערה של היועץ המשפטי, והיא נכנסה לפרוטוקול.

דוד אזולאי: תודה רבה לכם.

דוד אזולאי: הישיבה נעולה.